Dafnis
Dafnis er i græsk mytologi søn af Hermes og en nymfe. Som spæd blev han sat ud i en laurbærbusk (dafne); han blev fundet af hyrder og voksede op blandt dem. Dafnis brød et løfte til nymfen Echenais om evig troskab og blev dræbt; i én version forvandledes han til sten. I hellenistisk, romersk og senere europæisk hyrdedigtning er Dafnis en litterær figur, "den forelskede hyrde", der optræder i talrige variationer, fx hos Longos (Dafnis og Chloe).